
На основу члaна 138. става 1. Устава Републике Србије („Службени гласник Републике Србије“, бр. 98/2006, у даљем тексту: Устав) и члана 31. става 2. Закона о Заштитнику грађана („Службени гласник Републике Србије“, бр. 79/2005 и 54/2007), у поступку контроле законитости и правилности рада Казнено-поправног завода у Београду Управе за извршење кривичних санкција, поступајући по притужби И. Ђ., Заштитник грађана


У Т В Р Ђ У Ј Е


У раду Казнено-поправног завода у Београду начињене су незаконитости и неправилности у поступању према осуђеном И. Ђ., који се огледају у следећем: 
1. у извештају о обављеном лекарском прегледу осуђеног након примене мере принуде употреба гумене палице лекар није - унео наводе лица према коме је мера принуде примењена о начину настанка повреда, нити је унео мишљење о повезаности примењене мере и насталих повреда;
2. лекар је преглед осуђеног, након примене мере принуде употреба гумене палице, обавио у присуству немедицинског особљa - припадника Службе за обезбеђење који су непосредно према именованом примењивали мере принуде, ту чињеницу није констатовао у лекарском извештају и књизи лекарских прегледа - протоколу, нити је сачинио, и у здравствени картон осуђеног унео, службену белешку са подацима о лицима која су присуствовала прегледу, као и разлоге за такву одлуку;
на који начин му је повређено право на здравствену заштиту, право на приватност и право на заштиту од злостављања.	
Имајући у виду утврђене недостатке, Заштитник грађана упућује Управи за извршење кривичних санкција, Казнено-поправном заводу у Београду, следеће: 




П Р Е П О Р У К Е

I
Лекар у Казнено-поправном заводу у Београду ће лекарске прегледе осуђених након примене мера принуде, у случајевима када констатује повреде на телу, спроводити у складу са Истанбулским протоколом - Приручником за делотворну истрагу и документовање тортуре и другог свирепог, нечовечног или понижавајућег поступања или кажњавања. [footnoteRef:1] [1:  Приручник за делотворну истрагу и документовање тортуре и другог суровог, нечовечног или понижавајућег поступања или кажњавања – доступно на: http://www.unhchr.ch/pdf/8istprot.pdf.   ] 

II
Лекар у Казнено-поправном заводу у Београду ће у извештајима о обављеним лекарским прегледима осуђених након примене мера принуде: 
- 	детаљно описати констатоване повреде примењујући правила установљена Истанбулским протоколом и исте фотографисати,
-	унети наводе лица према коме је мера принуде примењена о начину настанка повреда, 
- 	изнети своје мишљење о повезаности примењене мере и насталих повреда.
Лекар у Казнено-поправном заводу у Београду ће без одлагања доставити управнику Завода извештаје о обављеним лекарским прегледима након примене мере принуде, са пратећом медицинском документацијом. 
Управник Казнено–поправног завода у Београду ће, увек када постоје очигледни недостаци у извештајима о обављеним лекарским прегледима осуђеног након примене мера принуде, а нарочито ако такви недостаци постоје у извештају о прегледу осуђеног који је навео да је био изложен злостављању,  налагати обављање додатног лекарског прегледа.
III
Лекар у Казнено-поправном заводу у Београду неће обављати прегледе осуђеног након примене мера принуде у присуству немедицинског особља.
Служба за обезбеђење Казнено-поправног завода у Београду дужна је да лекару укаже на евентуалне безбедносне ризике да се преглед осуђеног након примене мера принуде обави без присуства припадника службе за обезбеђење, као и да о информацији  датој лекару сачини службену белешку, у којој ће навести на које безбедносне ризике је лекару указано и које чињенице су биле одлучне за наведено. 
Након сагледавања предочених безбедносних ризика у сваком појединачном случају, лекар у Казнено-поправном заводу у Београду може одлучити да преглед осуђеног након примене мера принуде обави у присуству припадника службе за обезбеђење. 
Уколико је лекарском прегледу након примене мера принуде присуствовао припадник службе за обезбеђење, лекар у Казнено-поправном заводу у Београду је дужан да ту чињеницу констатује у лекарском извештају који сачињава у вези са прегледом након примене мера принуде и књизи лекарских прегледа - протоколу, као и да сачини и у здравствени картон осуђеног унесе службену белешку у којој ће навести име, презиме и звање лица које је присуствовало прегледу, као и разлоге за такву одлуку.

IV
Казнено-поправни завод у Београду обезбедиће да припадници службе за обезбеђење који су наложили или учествовали у примени мера принуде према осуђеном лицу не присуствују лекарским прегледима након примене мере принуде. 
V
Управа за извршење кривичних санкција обезбедиће обуку лекарима у заводима за извршење кривичних санкција о поступању у складу са Конвенцијом о спречавању тортуре и других сурових, нељудских или понижавајућих поступака и казни и Истамбулским протоколом - Приручником за делотворну истрагу и документовање тортуре и другог свирепог, нечовечног или понижавајућег поступања или кажњавања.
VI
Управа за извршење кривичних санкција упознаће све заводе за извршење кривичних санкција са овим препорукама и обезбедити њихово спровођење. 

Управа за извршење кривичних санкција и Казнено-поправни завод у Београду обавестиће Заштитника грађана, у року од 60 дана од пријема ове препоруке, о поступању по њој. 

Разлози:

Заштитник грађана примио је 07. јула 2016. године притужбу И. Ђ., којом указује на незаконито поступање Казнено-поправног завода у Београду. У притужби је навео да је 21. јуна 2016. године према њему примењена незаконита и прекомерна употреба мера принуде од стране четири припадника Службе за обезбеђење, да су га палицама тукли свуда по телу, шутирали га и газили „цокулама“, којом приликом је задобио тешке телесне повреде. Истакао је да је одмах 22. јуна 2016. године ступио у штрајк глађу јер  није видео други начин да се супротстави незаконитом поступању наведених.
Поступајући по притужби, стручни тим Заштитника грађана је, 11. јула 2016. године, посетио Казнено-поправни завод у Београду којом приликом је непосредно са притужиоцем И. Ђ. обављен несметани разговор.
Описујући догађај од 21. јуна 2016. године Ђ. је навео да  је око 20,00 часова, у тренутку када је испред спаваоница на блоку формиран строј ради изласка у шетњу, искористио прилику да бодежом нападне другог осуђеника за којег је сматрао да га угрожава и због кога се није осећао безбедним. Даље је навео да су му одмах потом припадници Службе за обезбеђење одузели бодеж, да том приликом није пружао било какав отпор, те да је од стране четворице командира спроведен на Д0 блок, односно на спрат на коме су се налазиле самице. Наводи да је обављен претрес испред самице, у ходнику, на тај начин што је сву гардеробу стављао на столицу, као и да му је по завршетку истог наређено да столицу унесе у самицу, на место где је стајала пре претреса, на дну просторије у ћошку, што је и учинио. Додао је и то да су, у тренутку када је столицу спустио на под у ћошку самице, четворица командира утрчала унутра, да му је један од њих шаком задао ударац у главу, након чега је пао на под, да су га ударали гуменима палицама свуда по телу, као и да су га шутирали и газили „цокулама“. Нагласио је да је употреба мера принуде била незаконита и прекомерна, да није ничим била изазвана са његове стране, да командире није провоцирао, да није пружао ни једну врсту отпора нити је покушавао да их нападне.
Даље, Ђ. је навео да је прегледан од стране заводског лекара око 21, 00 час и да је то учињено у присуству командира који су претходно према њему примењивали меру принуде употреба гумене палице. У вези са тим, навео је да није чуо да је докторка изричито затражила да командири буду присутни за време прегледа, али се сећа да јој је сугерисан начин на који ће сачинити извештај, као и да су јој више пута поновили „није то ништа“. Такође је навео да га докторка није питала да се изјасни о начину на који је задобио повреде, као и да се сећа да су све повреде фотографисане. На крају разговора додао је и то да је 22. јуна 2016. године прегледан и у Ургентном центру Клиничког центра Србије.
Обављајући надзор на радом Казнено-поправног завода у Београду поводом навода из примљене притужбе, запослени у Стручној служби Заштитника грађана обавили су разговор са начелником Службе за обезбеђење К. Ђ. који им је омогућио увид у видео запис којим је забележен претрес и моменат утрчавања припадника Службе за обезбеђење у самицу у којој се налазио И. Ђ. 21. јуна 2016. године. Из видео записа јасно произлази да су три командира ушла у самицу, и то одмах по уласку осуђеног у исту, односно пре него што је обављен претрес именованог, што је у супротности са наводима из притужбе. Наиме, на видео запису се јасно види да је осуђени Ђ., након откључавања врата од самице доведен до самог прага исте са рукама везаним на леђима, да му је потом један од три присутна командира скинуо лисице, да је осуђени ушао у самицу, након чега нестаје из видокруга камере, као и то да један од тројице командира улази за њим након свега пар секунди. Имајући у виду да се спорни догађај одиграо унутар самице, изван видокруга камере која снима ходник, не може се поуздано, ван разумне сумње, утврдити след догађаја унутар самице, поступање осуђеног и припадника Службе за обезбеђење.
Увидом у извештај о мери принуде према осуђеном И. Ђ., бр. 24-1439/16-02 од 23. јуна 2016. године, произлази да је именовани пружао активан отпор приликом примене мере принуде издвајање на начин да је по уласку у самицу ухватио столицу и ставио се у изглед за напад са подигнутом столицом, уз претеће обраћање командирима, а што су описали и командири у својим изјавама поводом примене наведених мера принуде. 
Такође, обављен је разговор са докторком у Заводу која је навела да је 21. јуна 2016. године око 20, 00 часова у амбуланту доведен осуђеник И. Ђ. са видљивим повредама које су том приликом фотографисане. Обавештена је од стране припадника Службе за обезбеђење да су повреде настале применом мере принуде употреба гумене палице, те да је затражила од припадника Службе за обезбеђење да присуствују прегледу, јер се није осећала безбедном, будући да је била упозната о инциденту у којем је именовани бодежом напао другог осуђеника, као и да су лекарском прегледу који је обављала присуствовали командири који су претходно према именованом применили меру принуде употреба гумене палице. Даље је навела да у здравственом картону именованог, а ни у извештају о обављеном лекарском прегледу након примене мера принуде, није убележила да је изричито затражила да прегледу присуствују и командири из безбедносних разлога. Истакла је да је након прегледа упутила Ђ. у Ургентни центар, Клиничког центра Србије како би се обавило рентгенско снимање имајући у виду тежину повреда које је задобио. Такође, докторка је навела да јој је наведени преглед био први те врсте, те да у Казнено-поправном заводу у Београду ради свега два месеца.
Увидом у здравствени картон осуђеног И. Ђ., чији је саставни део и извештај о лекарском прегледу након примене мера принуде, утврђено је да је докторка 21. јуна 2016. године око 21,00 час прегледала напред именованог којом приликом је констатовала задобијене повреде, али да је пропустила да у извештају забележи наводе осуђеног према коме је мера принуде примењена о начину њиховог настанка повреда, као и своје мишљење о повезаности примењене мере и насталих повреда. Такође, утврђено је и то да није, у здравственом картону осуђеног, забележила да су на њен захтев, а из разлога безбедности, прегледу присуствовала три припадника Службе за обезбеђење, те да о томе није сачинила службену белешку која би била саставни део здравственог картона именованог.
****
[bookmark: str_29]Чланом 68. став 1. Устава Републике Србије ("Службени гласник Републике Србије", бр. 98/2006) прописано је да свако има право на заштиту свог физичког и психичког здравља.
Чланом 24. став 1. Закона о извршењу кривичних санкција ("Службени гласник Републике Србије", бр. 55/2014), прописано је да Служба за здравствену заштиту врши здравствену превенцију, лечи осуђена и притворена лица, надзире хигијену и квалитет хране и воде и учествује у утврђивању и спровођењу програма поступања према осуђеном, а ставом 6. истог члана прописано је да се здравственом раднику који прегледа и лечи осуђеног гарантује и обезбеђује пуна професионална независност, сагласно закону и етичком кодексу.
Чланом 114. став 4. истог Закона прописано је да се здравствени преглед осуђеног врши само у присуству здравственог радника, осим ако здравствени радник другачије не затражи. 
Чланом 115. став 1. тачка 6) Закона о извршењу кривичних санкција прописана је дужност лекара да води посебну евиденцију о повредама осуђених и обавештава управника завода о било ком знаку или индикацији да је према осуђеном примењено насиље, као и дужност лекара да у извештај о утврђеним повредама унесе и наводе осуђеног лица о начину настанка повреде, као и да изнесе своје мишљење о повезаности навода осуђеног и насталих повреда.
Чланом 144. став 4. Закона о извршењу кривичних санкција прописано је да писани извештај службе за обезбеђење, медицинска документација и извештаји о обављеним лекарским прегледима достављају се управнику без одлагања. Извештај лекара садржи и наводе лица према коме је мера принуде примењена о начину настанка повреда и мишљење лекара о повезаности примењене мере и насталих повреда. Управник завода обавештава директора Управе о употреби мера принуде и прослеђује извештаје у року од 24 часа од времена примене мере принуде. 
Чланом 14. став 1. Закона о правима пацијената ("Службени гласник Републике Србије", бр. 45/2013) прописано је да пацијент има право на поверљивост свих личних информација, које је саопштио надлежном здравственом раднику, односно здравственом сараднику, укључујући и оне које се односе на стање његовог здравља и потенцијалне дијагностичке и терапијске процедуре, као и право на заштиту своје приватности током спровођења дијагностичких испитивања и лечења у целини. У ставу 3. истог члана прописано је да прегледу пацијента и предузимању медицинских мера уопште, могу присуствовати само они здравствени радници, односно здравствени сарадници који непосредно учествују у прегледу пацијента и предузимању медицинских мера. 
Конвенцијом против тортуре и других сурових, нељудских или понижавајућих казни или поступака[footnoteRef:2] Уједињених нација државе чланице су се сагласиле и обавезале да свака држава чланица предузима законске, административне, судске или друге ефикасне мере како би спречила извршење аката тортуре на територији под њеном јурисдикцијом; да ће се свака држава чланица старати да упознавање и информисање о забрани тортуре буде саставни део образовања цивилног или војног особља задуженог за примену закона, медицинског особља, вршилаца јавних функција и осталих лица која на било који начин могу учествовати у чувању, саслушању или опхођењу са неком ухапшеном, или притвореном или затвореном особом; да свака држава чланица уноси споменуту забрану у утврђена правила или упутства у вези с обавезама и дужностима тих лица; да се свака држава чланица стара да надлежни органи неодложно изврше непристрасну истрагу сваки пут кад постоје оправдани разлози да се посумња да је акт тортуре извршен на некој територији под њеном јурисдикцијом; да свака држава чланица обезбеђује сваком лицу које тврди да је било подвргнуто тортури на некој територији под њеном јурисдикцијом право да се жали надлежним органима споменуте државе који ће неодложно и непристрасно испитати случај. Предузеће се мере ради обезбеђења заштите лица које се жалило и лица као сведока од сваког лошег поступања или било каквог застрашивања због поднесене жалбе или било какве дате изјаве. [2:  „Службени лист СФРЈ - Међународни уговори", бр. 9/91] 

Европским затворским правилима предвиђено је да сваки затвор треба да има особље које је одговарајуће обучено за здравствену заштиту (тачка 41.4.). Код прегледа затвореника лекар или квалификован медицински техничар који је одговоран том лекару, обратиће посебну пажњу: поступању у складу са уобичајеним правилима лекарске етике и поверљивости односа, дијагностиковању физичких или душевних обољења и предузимању свих мера потребних за лечење истог или за наставак лечења које је у току и евидентирању и извештавању надлежних органа о било ком знаку или индикацији да се са затвореницима поступа насилно (тачка 42.3.).
Према стандардима Комитета Савета Европе за превенцију тортуре и нехуманог или понижавајућег поступања или кажњавања[footnoteRef:3], сви здравствени прегледи затвореника (било по доласку или касније) морају се изводити тако да их не могу чути ни – осим уколико дати лекар друкчије не затражи – видети затворски службеници.  [3:  CPT/Inf/Е (2002) 1 – Rev. 2010] 

У трећем Општем извештају Комитета Савета Европе за превенцију тортуре и нехуманог или понижавајућег поступања или кажњавања[footnoteRef:4], изнети су општи ставови и препоруке о здравственим услугама у затворима. Према тачкама 60. и 61, затворске здравствене службе могу допринети спречавању насиља над особама лишеним слободе путем систематског евидентирања повреда и, уколико је потребно, обезбеђивања општих информација релевантним органима. Сви знакови насиља који се уоче приликом здравствене провере затвореника код пријема у установу морају бити у потпуности евидентирани, заједно са свим његовим релевантним изјавама, те закључцима лекара. Надаље, ове информације би требало учинити доступним самом затворенику. Исти приступ треба примењивати када се затвореник здравствено прегледа након неког насилног инцидента унутар завода. [4:  CPT/Inf (93) 12] 


***
Заштитник грађана је, сагледавши податке до којих се дошло на основу примљене притужбе, разговора обављених са притужиоцем, запосленима у Казнено-поправном заводу у Београду и увидом у здравствени картон осуђеног И. Ђ., те позитивно правних прописа, утврдио напред наведене незаконитости и неправилности у раду Службе за здравствену заштиту и упутио препоруке за будуће поступање, како се наведени пропусти не би понављали.
Заштитник грађана истиче да је улога лекара у вези са применом мера принуде од великог значаја, јер кроз обављање лекарског прегледа у складу са правилима струке и одредбама позитивних прописа, омогућује превенцију и спречавање насиља над лицима лишеним слободе. 
Од изузетног је значаја за евентуално доказивање прекорачења у примени мера принуде, а у крајњој линији и доказивања постојања тортуре и другог свирепог, нечовечног или понижавајућег поступања или кажњавања, да лекар у заводу, у складу са правилима струке, након свеобухватног прегледа лица лишеног слободе и детаљног описивања уочених телесних повреда, на основу свих расположивих података, утврди да ли постоји повезаност између примењених мера принуде и насталих повреда, и о томе у извештају убележи своје стручно мишљење. Осим што је то законска обавеза, у најбољем је интересу лица према коме је примењена мера принуде, да лекар приликом сачињавања извештаја о примени мера принуде убележи и наводе тог лица о начину настанка повреда. Пропуштање лекара да пита осуђене на који су начин задобили повреде и изнесе своје мишљење о повезаности тих навода и насталих повреда, представља незаконито поступање. Последица таквог поступања је повреда права осуђених на здравствену заштиту и повреда права на заштиту од злостављања.  Обављање лекарског прегледа у складу са правилима струке и одредбама позитивних прописа, као и правилима Истанбулског протокола, битан је предуслов за остваривање дужности државе да предузима мере у циљу спречавања некажњивости за било који облик злостављања, али и значајан сегмент у превенцији насиља над лицима лишеним слободе. 
Заштитник грађана истиче и то да прегледу пацијента и предузимању медицинских мера над њим могу присуствовати само здравствени радници, те да присуство немедицинског особља, по правилу, није дозвољено ни када је пацијент лице лишено слободе, будући да се на тај начин ускраћује његово право на приватност и поверљивост свих личних информација током обављања лекарских прегледа и спровођења дијагностичких процедура. Поред тога, постоји могућност да осуђени, у присуству командира или других лица који нису здравствени радници, из страха од одмазде, лекару не изнесе тачно или не изнесе уопште чињенице и околности под којима је задобио повреде. С тим у вези, потребно је обезбедити да прегледу не присуствује припадник Службе за обезбеђење који je на било који начин учествовао у примени мере принуде, нити друго лице на које је осуђени указао да је према њему насилно поступало. Такође, Заштитник грађана је става да доследна примена Конвенције против тортуре и других сурових, нељудских или понижавајућих казни или поступака значи и да запослени који су евентуално умешани у било који облик злостављања треба да буду премештени са сваког, било непосредног или посредног, положаја контроле или власти над подносиоцима жалбе и сведоцима, као и над онима који спроводе истрагу, како би се обезбедила заштита од одмазде и непристрасност истраге.
На основу свих утврђених чињеница и околности, Заштитник грађана је утврдио недостатке у раду Казнено-поправног завода у Београду сагласно члану 31. став 2. Закона о Заштитнику грађана, упутио Заводу и Управи за извршење кривичних санкција препоруке ради отклањања уочених недостатака, као и у циљу унапређења рада органа управе и спречавања сличних пропуста у будућности.

